**Allkirja õigsuse kinnitamise juhend**

*Kinnitatud Notarite Koja üldkoosolekul 26.03.2010.*  
  
1. Allkirja õigsuse kinnitamisel peab notar tuvastama allkirja andnud isiku isikusamasuse.   
  
2. Allkirja õigsuse kinnitamisel kontrollib notar dokumenti, millel olevat allkirja kinnitatakse, vaid selleks, et välja selgitada võimalik alus ametitoimingust keeldumiseks. Muus osas ei pea kontrollima dokumendi sisu, selle kujundust ega dokumendis esitatud andmete õigsust ja vastavust seadusele. Kui dokument on keeles, mida notar ei valda, ei pea ta kontrollima selle sisu vastavust avalikule korrale ja headele kommetele.  
  
  
3. Kui punkti 2 alusel dokumendi kontrollimisel selgub, et dokumendis toodu on vastuolus avaliku korra või heade kommetega, keeldub notar dokumendil allkirja õigsuse kinnitamisest.   
  
4. Allkirja õigsuse kinnitamisel märgib notar dokumendi esilehe ülaossa sõnad «allkirja õigsus» ja teeb dokumendile notariaalmärke, milles näidatakse:   
• selle tegemise kuupäev, notari nimi, notaribüroo asukoht ja paberkandjal notariaalmärke puhul ametitegevuse raamatus registreerimise number;  
• allakirjutanu ees- ja perekonnanimi;  
• allakirjutanu isikukood (selle puudumisel või välisriigi isikukoodi korral sünniaeg);  
• millisel viisil notar allakirjutanu isiku tuvastas või et allakirjutanu on notarile tuntud isik;   
• kas notari juuresolekul toimus allkirja andmine või allkirja omaksvõtmine;  
• notari kinnitus selle kohta, et ta on kinnitanud allakirjutanud isiku allkirja õigsust;   
• kui allkirja õigsuse kinnitamist taotletakse dokumendil, millel puudub tekst (blankoallkiri), siis viide teksti puudumisele ja allakirjutanu põhjendused blankoallkirja õigsuse kinnitamise vajalikkuse kohta;  
• notari kinnitus selle kohta, et allkirja õigsuse kinnitamisel ei ole kontrollitud dokumendis allakirjutanu poolt esitatud fakte.  
  
5. Paberkandjal allkirja õigsuse kinnitamisel teeb notar notariaalmärke dokumendile, millel allkirja õigsust kinnitatakse, või sellega nööri ja reljeefpitsati abil kokku köidetud paberile.   
  
6. Digitaalselt allkirja õigsuse kinnitamisel koostab notar digitaalse notariaalmärke tekstitöötlusprogrammi abil.